На основу члана 5. став 8. и члана 9. став 5. Закона о електронском фактурисању („Службени гласник РС”, број 44/21),

Министар финансија доноси

**ПРАВИЛНИК**

**о начину и поступку регистровања за приступ систему електронских фактура, начину приступања и коришћења система електронских фактура и начину коришћења података који су доступни у систему електронских фактура**

"Службени гласник РС", бр. 69 од 9. јула 2021, 132 од 30. децембра 2021, 46 од 8. априла 2022.

**Предмет уређења**

Члан 1.

Овим правилником прописују се начин и поступак регистровања за приступ систему електронских фактура, начин приступања и коришћења система електронских фактура и начин коришћења података који су доступни у систему електронских фактура.

**Регистровање за приступ систему електронских фактура**

Члан 2.

Правно или физичко лице које остварује приступ систему електронских фактура као издавалац, односно прималац електронске фактуре (у даљем тексту: субјект промета), укључујући и непосредан приступ и приступ преко информационог посредника, потребно је да буде претходно регистровано за приступ систему електронских фактура.

Регистровање за приступ систему електронских фактура (у даљем тексту: регистровање) се врши преко одговарајуће веб апликације (у даљем тексту: апликација за регистровање) која је саставни део система електронских фактура, а у складу са интерним техничким упутством, које се објављује на интернет страници Министарства финансија и које садржи техничка објашњења за рад у систему (у даљем тексту: интерно техничко упутство).

Регистровање је могуће само за субјекте промета који поседују порески идентификациони број (у даљем тексту: ПИБ) у складу са законом којим се уређује регистрација пореских обвезника.

Регистровање врши законски заступник субјекта промета, односно субјект промета лично у случају када је субјект промета физичко лице (у даљем тексту: изворно овлашћено лице).

**Провера идентитета, ПИБ-а и статуса законског заступника**

Члан 3.

Идентитет физичког лица које користи апликацију за регистровање утврђује се путем Портала за електронску идентификацију са применом шеме електронске идентификације средњег или високог нивоа поузданости.

Провера ПИБ-а се врши на основу података из Јединственог регистра пореских обвезника, а провера статуса законског заступника субјекта промета на основу података из регистра у коме су уписани подаци за одговарајућу врсту лица.

**Подаци чији је унос омогућен**

Члан 4.

У апликацији за регистровање је могуће:

1) унети додатне основне идентификационе податке о субјекту промета;

2) изразити опредељење да ли се систему електронских фактура приступа непосредно или преко информационог посредника.

Уколико се систему електронских фактура приступа непосредно у складу са ставом 1. тачка 1) овог члана, субјект промета може:

1) креирати податке за аутентикацију приступа путем апликативног интерфејса;

2) одредити овлашћена лица за приступ путем корисничког интерфејса.

Уколико се систему електронских фактура приступа преко информационог посредника у складу са ставом 1. тачка 2) овог члана, субјект промета може:

1) изразити опредељење преко ког информационог посредника ће се приступати;

2) изразити опредељење да ли се издате и примљене електронске фактуре чувају у систему информационог посредника или у систему електронских фактура.

Изворно овлашћено лице може унети податке о другим физичким лицима која су овлашћена за радње из ст. 1, 2. и 3. овог члана.

**Специфичности код овлашћења субјекта јавног сектора**

Члан 5.

За субјекта јавног сектора у смислу члана 2. тачка 2) Закона о електронском фактурисању **(„Службени гласник РС”, бр. 44/21 и 129/21 – у даљем тексту: Закон)\***, овлашћења из члана 4. овог правилника могу да буду везана за одређен јединствени број корисника јавних средстава (у даљем тексту: ЈБКЈС).

За субјекта јавног сектора из става 1. овог члана подаци за аутентикацију приступа путем апликативног интерфејса могу се посебно креирати са појединачним ЈБКЈС у оквиру ПИБ-а.

Изворно овлашћено лице може бити и лице овлашћено за заступање субјекта јавног сектора при чему у оквиру апликације за регистровање може да додељује овлашћења у оквиру субјекта јавног сектора.

\*Службени гласник РС, број 132/2021

**Активирање информационог посредника**

Члан 6.

У сваком тренутку може бити активан највише један информациони посредник за одређеног субјекта промета.

Изражавање опредељења за одређеног информационог посредника је могуће само уколико је субјекат промета закључио уговор о пружању услуга са информационим посредником и информациони посредник је технички иницирао пренос приступа систему електронских фактура за одговарајући ПИБ.

Изражавање опредељења за непосредан приступ систему електронских фактура је могуће у сваком тренутку, чиме се иницира прелазак са приступа преко информационог посредника на непосредан приступ.

**Коришћење система електронских фактура у непосредном приступу**

Члан 7.

За субјекте промета који су се приликом регистровања определили за непосредан приступ систему електронских фактура омогућавају се два техничка решења приступа:

1) путем корисничког интерфејса, када овлашћено лице путем интернет претраживача може да врши креирање и издавање електронских фактура и/или прихватање и одбијање електронских фактура и електронско евидентирање обрачуна пореза на додату вредност у име субјекта промета у оквиру својих овлашћења;

2) путем апликативног интерфејса (енг. API – Application Programming Interface) који омогућава повезивање са софтверским системом субјекта промета и вршење истих радњи као из тачке 1) овог члана.

**Случај регистровања по аутоматизму**

Члан 8.

Уколико се кроз приступ систему електронских фактура захтева издавање фактуре за примаоца за кога није извршено регистровање, али који има ПИБ у складу са подацима у Јединственом регистру пореских обвезника, биће извршено регистровање примаоца по аутоматизму, а електронска фактура ће бити издата, сачувана и предата примаоцу уколико је за конкретну трансакцију почела да се примењује законска обавеза примаоца да прими електронску фактуру.

У случају регистровања примаоца по аутоматизму, примаоцу ће бити упућено обавештење о томе на адресу електронске поште која је регистрована у Агенцији за привредне регистре или из другог одговарајућег регистра.

Регистровање примаоца по аутоматизму за субјекте јавног сектора, примењује се од 1. јануара 2022. године у складу са роком из члана 24. став 2. Закона.

Регистровање примаоца по аутоматизму за субјекте приватног сектора, примењује се од 1. јула 2022. године у складу са роком из члана 24. став 3. Закона.

**Техничка подршка**

Члан 9.

Контакт центар система електронских фактура законским заступницима и овлашћеним корисницима омогућава добијање подршке у вези са одређеним функционалностима система и праћења статуса активних и затворених рекламација, у складу са интерним техничким упутством.

**Коришћење података из система електронских фактура**

Члан 10.

Државним органима и организацијама, органима и организацијама аутономне покрајине, органима и организацијама јединица локалне самоуправе, јавним предузећима, посебним органима преко којих се остварује регулаторна функција и правним и физичким лицима којима су поверена јавна овлашћења (у даљем тексту: орган)**, као и субјектима јавног сектора који су уговорне стране у оквирним споразумима у смислу члана 5. став 3. Закона, биће\*** достављени подаци из система електронских фактура само ако су им ти подаци неопходни за вршење послова из своје надлежности, а те податке могу обрађивати искључиво у сврхе несметаног обављања послова из своје надлежности и то само у оној мери у којој је то неопходно.

Приступ подацима из система електронских фактура врши се у складу са одредбама и процедурама предвиђеним прописима којима се уређује обављање послова управе органа којима су поверена јавна овлашћења употребом информационо-комуникационих технологија.

\*Службени гласник РС, број 132/2021

**Завршне одредбе**

Члан 11.

Даном почетка примене овог правилника престаје да важи Правилник о начину и поступку регистровања фактура, односно других захтева за исплату, као и начину вођења и садржају централног регистра фактура („Службени гласник РС”, бр. 7/18, 59/18 и 8/19).

Даном ступања на снагу овог правилника престаје да важи Правилник о начину и поступку регистровања, евидентирања и достављања електронских фактура, формату електронских фактура, као и о начину и поступку прихватања и одбијања електронских фактура („Службени гласник РС”, број 87/20).

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од **1. маја 2022. године\***.

**Субјекти јавног сектора и субјекти приватног сектора из члана 2. Закона, као и добровољни корисници система електронских фактура из члана 2. Закона могу користити систем електронских фактура у складу са Законом и пре 1. маја 2022. године, а најраније од 11. априла 2022. године.\*\***

**Коришћење података из система електронских фактура из члана 10. овог правилника биће омогућено и пре 1. маја 2022. године, а најраније од 11. априла 2022. године.\*\***

\*Службени гласник РС, број 132/2021

\*\*Службени гласник РС, број 46/2022

Број 110-00-340/2021-41

У Београду, 8. јула 2021. године

Министар,

**Синиша Мали,** с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" ПРАВИЛНИКА**

*Правилник о изменама и допуни Правилника о начину и поступку регистровања за приступ систему електронских фактура, начину приступања и коришћења система електронских фактура и начину коришћења података који су доступни у систему електронских фактура: "Службени гласник РС", број 132/2021-115*

**Члан 4.**

**Овај правилник ступа на снагу наредног дана од дана објављивања у „Службеном гласнику Републике Србије”.**